KIRJALLINEN KYSYMYS E-3312/98

esittäjä(t): Giulio Fantuzzi (PSE) , António Campos (PSE) , Irini Lambraki (PSE) , Juan Colino Salamanca (PSE) ja Georges Garot (PSE) komissiolle

(10. marraskuuta 1998)

Aihe: Alkoholin vienti kolmansiin maihin

UCLAF (petosten torjunnan koordinointiyksikkö) ja useiden jäsenvaltioiden oikeusviranomaiset ovat käynnistäneet tutkimukset alkoholin viennissä kolmansiin maihin havaittujen säännönvastaisuuksien selvittämiseksi.

Voiko komissio kertoa, miten alkoholin vientiä kolmansiin maihin ja Euroopan unionin jäsenvaltioihin valvotaan?

Onko komission suunnitelmissa uusia toimia valvonnan lisäämiseksi ja säännönvastaisuuksien ehkäisemiseksi?

Mikäli näin on, minkä suuntaisiin toimiin komissio aikoo ryhtyä?

Komission jäsenen Mario Montinkomission puolesta antama vastaus

(22. tammikuuta 1999)

Valmisteveron alaisia tuotteita koskevasta yleisestä järjestelmästä sekä näiden tuotteiden hallussapidosta, liikkumisesta ja valvonnasta 25 päivänä helmikuuta 1992 annetun neuvoston direktiivin 92/12/ETY(1), sellaisena kuin se on viimeksi muutettuna 30 päivänä joulukuuta 1996 annetulla neuvoston direktiivillä 96/99/EY, 18 artiklan 1 kohdassa säädetään, että eri jäsenvaltioiden alueiden välillä väliaikaisen valmisteverottomuusjärjestelmän mukaan liikkuviin valmisteveron alaisiin tuotteisiin (mukaan lukien alkoholiin) on liitettävä lähettäjän laatima asiakirja. Tämä asiakirja voi olla joko hallinnollinen tai kaupallinen. Väliaikaisessa valmisteverottomuusjärjestelmässä liikkuvien valmisteveron alaisten tuotteiden hallinnollisesta saateasiakirjasta 11 päivänä syyskuuta 1992 annetussa komission asetuksessa (ETY) 2719/92, sellaisena kuin se on viimeksi muutettuna 27 päivänä heinäkuuta 1993 annetulla asetuksella (ETY) 2225/93(2), on säädetty sitovasti saateasiakirjan muodosta ja sisällöstä, kun valmisteveron alaiset tuotteet liikkuvat valmisverottomuusjärjestelmässä. Kyseisen asiakirjan avulla voidaan taata valmisteveroista vapautettujen tuotteiden valvonta niin jäsenvaltioiden välillä (direktiivin 18 artiklan 1 kohta) kuin vietäessä tuotteita unionin ulkopuolisiin maihin (19 artiklan 4 kohta).

Komissio on kuitenkin pyrkinyt tehostamaan kyseisten tuotteiden valvontaa ja estämään alkoholituotteiden alalla tapahtuvia petoksia, joihin myös arvoisa parlamentin jäsen viittaa. Niinpä se on esittänyt korkean tason työryhmän raportin tupakka- ja alkoholialan petoksista 15. toukokuuta kokoontuneelle Ecofin-neuvostolle, joka vahvisti sen, sekä talous- ja raha-asioita sekä teollisuuspolitiikkaa käsittelevän valiokunnan puheenjohtajalle. Raportissa esitetään joukko toimia, joihin komissio on jo ryhtynyt ja joita käsitellään uudelleen petoksentorjuntaa koskevassa komission työohjelmassa vuosille 1998/1999(3). Näihin toimiin kuuluvat muun muassa valmisteveron alaisten tuotteiden valvonnan ja liikkeiden järjestelmän tietokoneistamista koskeva toteutettavuustutkimus, ennakkovaroitusjärjestelmä, menettelyohjeet valmisteveron alaisten kauppiaiden varastojen käyttölisenssien myöntämiselle ja peruuttamiselle sekä hallinnollisen yhteistyön kehittäminen jäsenvaltioihin perustettujen yhteystoimistojen välille.

Kun kyseessä on tarjouskilpailun perusteella Karibian ja Keski-Amerikan maihin myydyn alkoholin vienti, on komissio antanut valvonnan kansainvälisen valvontayhtiön (SGS) tehtäväksi. Valvontakustannuksista vastaa kokonaisuudessaan tarjouskilpailun voittaja. Kyseistä alkoholia viedään yksinomaan Yhdysvaltojen polttoaineteollisuuden tarpeisiin. Aiemmin komissio on myös myynyt alkoholia tarjouskilpailulla samaan tarkoitukseen vietäväksi Brasiliaan, ja edellyttänyt tällöin tuotteen denaturointia ennen yhteisöalueelta poistumista. Neuvoston asetuksen (ETY) 822/87 35, 36 ja 39 artiklassa tarkoitetuilla tislauksilla saatujen ja interventioelinten hallussaan pitämien alkoholien myyntiä koskevista yksityiskohtaisista säännöistä annettu komission asetus (ETY) 377/93(4) mahdollistaa alkoholin denaturoinnista määräämisen.

(1) EYVL L 8, 11.1.1997.

(2) EYVL L 198, 7.8.1993.

(3) KOM(98) 278 lopullinen.

(4) EYVL L 43, 20.2.1993.